Radi se o prvoj takvoj prijavi koja je proizašla iz širenja panike kojem svjedočimo posljednjih tjedana

Otkako je skupina migranata koji se nalaze u BiH pokušala probiti policijski kordon i ući na teritorij Hrvatske (u čemu nisu uspjeli), traje histerija i širenje lažnih vijesti vezanih za migrante. Priča se kako idu po hrvatskim selima i pljačkaju ljude, siluju djevojke. Kulminiralo je kad je gospođa iz Samobora, vidjevši skupinu tamnoputih muškaraca u Lidlu, pozvala policiju koja je utvrdila kako se radi o zaposlenicima tvrtke Mate Rimca.

Napio se pa kasnio na posao

Jedan je čovjek histeriju iskoristio i ne bi li se izvukao od posljedica kašnjenja na posao. Tomislav J. (34) iz Otočca skoro je završio u dnevniku jedne naicionalne televizije sa svojom pričom o napadu koji je doživio od migranata. Poslije se ipak doznalo kako se gospodin napio pa je poslodavcu, Hrvatskim šumama, kašnjenje opravdao izmislivši napad, smatra policija, prenosi Jutarnji. Muškarac je tako zaradio prekršajnu prijavu zbog “izmišljanja ili širenja lažnih vijesti kojima se remeti mir i spokojstvo građana”. Radi se o prvoj takvoj prijavi koja je proizašla iz širenja panike kojem svjedočimo posljednjih tjedana.

Ne smatra se krivim

Tomislav se i dalje ne smatra krivim. Za Jutarnji je kazao kako je migrante uhvatio u šumi i slikao mobitelom te im rekao: “Foto, polis, foto, polis”. Kako kaže, mislio ih je poslikati pa dokaz predati policiji. Navodi kako je tada osjetio jak udarac granom po leđima, te još jedan po kuku kad je pao na tlo.

“Onda je jedan od njih rekao: ‘No fajt, pis, pis’ pa sam i ja krenuo u priču: ‘Pis, pis’. Sve sam lipo s njima pričao i onda su me pustili. Čim sam uhvatio prvi signal, zvao sam policiju. I što se dogodilo? Mene uhitili na kraju, bio sam tri sata na ispitivanju, završio na poligrafu. Optužili me da sam dobio novac od televizije za snimku. Ispao ja kriminalac, a ne oni”, ispričao je.